
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 11.04.2007
                      Nr.  Pl-x 156/2007
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

              asupra propunerii legislative pentru modificarea Legii 656 din 7 decembrie 2002 privind prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea Legii 656 din 7 decembrie 2002 privind prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism, trimisă cu adresa  nr. Pl-x 156 din 19 martie 2007, înregistrată sub nr. 31/293 din 19 martie 2007.    
Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă, în şedinţa din 12 martie 2007.

Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr. 1394 din 19 octombrie 2006.


Guvernul, prin punctul de vedere transmis cu adresa nr. 3383 din 3 noiembrie 2006, nu susţine adoptarea  propunerii legislative.



Oficiul Naţional de Prevenire şi Combatere a Spălării Banilor, prin punctul de vedere transmis cu adresa nr. 8640 din 14 noiembrie 2006 a acordat un aviz negativ acestei iniţiative legislative.
Comisia pentru apărare, ordine publică şi siguranţă naţională, prin avizul transmis cu adresa nr. 32/180 din 3 aprilie 2007 a avizat negativ  iniţiativa legislativă.

Propunerea legislativă supusă dezbaterii are ca obiect de reglementare crearea posibilităţii pentru Guvern de a numi preşedintele Oficiului de Prevenire şi Combatere a Spălării Banilor, fără ca acesta să facă parte din Plenul Oficiului, stabilindu-i şi durata mandatului la 4 ani. De asemenea se reglementează criteriile de numire a funcţionarilor Oficiului, a incompatibilităţilor şi situaţiilor de încetare a calităţii de funcţionar al Oficiului. Totodată, se propune introducerea unei reglementări privind salarizarea personalului Oficiului .
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă susmenţionată, în şedinţa din 11 aprilie 2007. La lucrările Comisiei au participat, în calitate de invitaţi, din partea Oficiul Naţional de Prevenire şi Combatere a Spălării Banilor, Adriana Popa – preşedinte şi doamna Dimache Emilia – analist financiar.

Din numărul total de 27 membri ai Comisiei juridice, de disciplină şi imunităţi au participat la dezbateri 15 deputaţi.
În urma examinării iniţiativei legislative şi a opiniilor exprimate, s-a constatat că modificarea propusă asupra Legii nr. 656/2002 privind prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism nu se justifică pentru următoarele considerente:
· referitor la propunerea de desfiinţare a Plenului O.N.P.C.S.B., aceasta nu poate fi acceptată deoarece, pentru România, eficienţa actualei forme de organizare, respectiv structura colectivă de decizie a Plenului Oficiului a fost evidenţiată atât în Raportul de Ţară al Comisiei Europene privind România, publicat în luna mai 2006, precum şi în Raportul de Ţară al Comisiei Europene privind aderarea României şi Bulgariei la Uniunea Europeană, publicat în luna septembrie 2006, raport în cuprinsul căruia se face precizarea că „ în domeniul combaterii spălării banilor ai fost făcute progrese. Oficiul Naţional de Prevenire şi Combatere a Spălării Banilor a emis reglementări pentru a elimina deficienţele legate de prevenirea şi combaterea spălării banilor şi finanţarea terorismului, standarde de cunoaştere a clientului şi controale interne pentru entităţile raportoare ne-financiare care nu sunt subiect al supravegherii prudenţiale exercitată de autorităţile de supraveghere existente…”. Pentru aceste considerente, desfiinţarea Plenului Oficiului de Prevenire şi Combatere a Spălării Banilor  ar fi de natură să atragă critici din partea organismelor europene în domeniu;
· în ceea ce priveşte introducerea noţiunii de „ funcţionar” al O.N.P.C.S.B. se poate constata că aceasta nu este însoţită şi de o definiţie sau o corelare cu noţiunea de personal al O.N.P.C.S.B., noţiune ce se regăseşte în formularea actuală a legii. Totodată, generalizarea condiţiilor prevăzute la art. 19 alin. (7) la nivelul întregului personal al O.N.P.C.S.B. ar fi de natură să creeze imposibilitatea funcţionării Oficiului.
Pentru aceste considerente, membrii Comisiei au hotărât, cu majoritate de voturi ( o abţinere) , să propună Plenului Camerei Deputaţilor respingerea propunerii legislative  pentru modificarea Legii 656 din 7 decembrie 2002 privind prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism.
În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice. 

                   VICEPREŞEDINTE,                                                         SECRETAR,

                        Ioan TIMIŞ                                                                  George BĂEŞU
         Consilier,
Nicoleta Segărceanu

